FI Euroopan unionin virallinen lehti C 351/24

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 351/12)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN / SUOJATUN MAANTIETEELLISEN MERKINNÄN ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus.

”CARCIOFO SPINOSO DI SARDEGNA”

EU-nro: IT-PDO-0105-01325 – 7.4.2015

SAN ( X ) SMM ( )

1. Hakijaryhmä ja oikeutettu etu

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIA Puh./Faksi: +39 079582248 Sähköposti: carcspindisardegna@tiscali.it

Consorzio di tutela del Carciofo Spinoso di Sardegna D.O.P. on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☐ Merkinnät — ☒ Muuta (pakkaaminen)

4. Muutoksen (muutosten) tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti.

5. Muutos (muutokset)

Tuotteen kuvaus

Pyydetään eritelmän 2 artiklassa olevan tekstin

”Väri: vihreä, voimakkaasti ruskeanviolettiin vivahtava;”

muuttamista seuraavaan muotoon:

”Väri: vihreä, toisinaan voimakkaasti ruskeanviolettiin vivahtava;”

Muutos on tarpeen, sillä ruskeanvioletit värivivahteet erottuvat toisinaan vähemmän selvinä, koska niiden sävy on yhtenäinen eikä poikkea riittävästi suojuslehtien pohjavärityksestä. Tämä erityispiirre saattaa aiheuttaa valvontavaiheessa vaikeuksia tuotteen vaatimustenmukaisuuden arvioinnissa ja määrittämisessä.

Pyydetään seuraavan suojatun alkuperänimityksen ”Carciofo Spinoso di Sardegna” kemiallisia ominaisuuksia koskevan kohdan poistamista:

”rauta: enintään 0,80 mg 100 g:ssa tuoretta tuotetta”.

Tuotantovuoden 2012–2013 tarkasteltujen kukintojen rautapitoisuuden (Fe) varianssissa todettiin vuoteen 2013–2014 verrattuna keskimääräisten arvojen välillä huomattavia eroja (P<0,001); 0,55 ± 0,17 mg/100 g vuonna 2012–2013 ja 1,25 ±0,54 vuonna 2013–2014.

Kasvisolukon rautapitoisuuden vaihtelut eri vuosina saattavat johtua erilaisista sääoloista ja erityisesti sateiden jakaantumisesta, mikä voi vaikuttaa raudan esiintymiseen maaperässä.

Rautapitoisuutta ei voida käyttää muuttujana SAN-tuotteen ”Carciofo Spinoso di Sardegna” ominaisuuksien luonnehtimisessa, koska se vaihtelee suuresti, mikä saattaisi vaikeuttaa kaikilta muilta osin eritelmän vaatimusten mukaisesti saadun tuotteen varmentamista. Sen vuoksi on tarpeen muuttaa eritelmän 2 artiklaa poistamalla rautapitoisuus tuotteen kemiallisista ominaisuuksista.

Tuotantomenetelmä

Pyydetään eritelmän 5 artiklassa olevan tekstin

”Istutustiheys on 0,7–1,2 kasvia neliömetriä kohti”

muuttamista seuraavaan muotoon:

”Istutustiheys on 0,6–1,2 kasvia neliömetriä kohti. Viljelmät voivat olla yksi- tai monivuotisia”.

Tarve kasvattaa istutusetäisyyttä ja siten vähentää kasvien lukumäärää neliömetriä kohti johtuu viljelmien hoitoon, koneellistamiseen ja kasvinsuojelutoimenpiteiden järkeistämiseen ja kestävyyden lisäämiseen liittyvistä operatiivisista vaatimuksista. Riviin istutettujen kasvien välisen etäisyyden lisääminen helpottaa koneiden liikkumista sadonkorjuuvaiheessa sekä rikkakasvien kitkemistä ja niiden leviämisen rajoittamista. Pienempi määrä kasveja neliömetriä kohti mahdollistaa myös kasvien tehokkaammat hoitotoimenpiteet ja parantaa tuottavuutta erityisesti silloin, kun käytetään mikrolisäystekniikan avulla parannettuja klooneja, jotka ovat yleensä voimakkaampia.

Lisäksi se auttaa rajoittamaan kasvitautien, kuten lehtihomeen, härmän ja harmaahomeen leviämistä parantamalla viljelmän ilmanvaihtoa, vähentämällä kasvinsuojelutoimenpiteiden tarvetta ja lisäämällä niiden tehokkuutta.

Yhteys maantieteelliseen alueeseen

Rautaa koskevan muuttujan pyydetty poistaminen pitoisuuksien määrittämisestä ei vaikuta Carciofo Spinoso di Sardegnan erityisyyteen. Erityispiirre, joka erottaa Carciofo Spinoso di Sardegnan kaikista muista latva-artisokista, on korkeasta hiilihydraatti- ja polyfenolipitoisuudesta ja alhaisesta natriumpitoisuudesta johtuva tasapainoinen maku. Näiden aineiden pitoisuuksien ansiosta Carciofo Spinosa di Sardegna on aina ollut mahdollista nauttia myös raakana. Tämä ominaisuus erottaa kyseisen nimityksen muista ja osoittaa sen yhteyden tuotantoalueeseen.

Pakkaaminen

Teksti

”Carciofo Spinoso di Sardegna saatetaan kulutukseen seuraavissa suljetuissa ja tunnuksella varustetuissa pakkauksissa:

— 2–12 kokonaista ja/tai paloiteltua kukintoa sisältävät rasiat;

— elintarvikekäyttöön soveltuvasta materiaalista valmistetut korit, joiden vetoisuus on 500 g – 5 kg;

— puusta, pahvista tai elintarvikekäyttöön soveltuvasta muovista valmistetut 4–60 kukintoa sisältävät laatikot”.

muutetaan seuraavaan muotoon:

”Carciofo Spinoso di Sardegna saatetaan kulutukseen seuraavissa suljetuissa tai avoimissa ja tunnuksella varustetuissa pakkauksissa:

Suljetut pakkaukset:

— 1–12 kokonaista ja/tai paloiteltua kukintoa sisältävät rasiat;

— elintarvikekäyttöön soveltuvasta materiaalista valmistetut korit, joiden vetoisuus on 500 g – 5 kg;

— puusta, pahvista tai elintarvikekäyttöön soveltuvasta muovista valmistetut 1–60 kukintoa (kukkavarrella tai ilman) sisältävät pakkaukset, joiden koko vastaa pakkaustyypin sisältämien kukintojen lukumäärää.

Avoimet pakkaukset:

— Elintarvikekäyttöön tarkoitetut 1–6 kokonaista kukintoa sisältävät pakkaukset, joissa on nauha, joka osoittaa, ettei sisältöön ole puututtu. Nauha on kiedottu yhden tai useamman (enintään 6 kpl) kukinnon ympäri, ja siinä on esitetty nimityksen tunnus sekä kaikki tuotantoeritelmässä määrätyt tiedot.”

Pakkaamiseen ja pakkauksiin liittyvät muutospyynnöt ovat tarpeen, jotta voidaan vastata markkinoiden jatkuvasti muuttuviin vaatimuksiin ja varmistaa tuotteen laajempi pääsy levitykseen suurissa myymäläketjuissa, joissa Carciofo Spinoso di Sardegna on toistaiseksi ollut vain vähän esillä muun muassa tähän asti käytettyjen pakkaustyyppien vuoksi. Muutoksella halutaan ottaa käyttöön yhden kappaleen pakkaukset, korvata ilmaisu ”laatikko” yleisluonteisemmalla ilmaisulla ”pakkaus”, jotta voidaan ottaa huomioon myös muunlaiset suljetut pakkaukset, kuten pussit ja flowpack-menetelmällä suljetut pakkaukset, sekä ottaa käyttöön avoimet pakkaukset Carciofo Spinoso di Sardegnan pitämiseksi kaupan joko yksittäisinä kukintoina tai enintään 6 kukintoa sisältävissä nipuissa.

YHTENÄINEN ASIAKIRJA

”CARCIOFO SPINOSO DI SARDEGNA”

EU-nro: IT-PDO-0105-01325 – 7.4.2015

SAN ( X ) SMM ( )

1. Nimi

”Carciofo Spinoso di Sardegna”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta

Carciofo Spinoso di Sardegna saadaan Cynara scolymus -lajiin kuuluvasta paikallisesta Spinoso Sardo -ekotyypistä, jolla on seuraavat morfologiset ominaisuudet: keskikokoinen monivuotinen syväjuurinen kasvi, jonka pääkukinto kohoaa pystysuoraan 45–70 cm:n korkeuteen, voimakkaasti versova, kypsyy porrastetusti. Keskikokoiset vihreät ja piikikkäät lehdet, joiden muoto vaihtelee yksilapaisista kerrannaislehtisiin ja parijakoisiin. Pitkänomainen kartiomainen pääkukinto on keskimääräisen tiivis, vähintään 6 cm korkea ja halkaisijaltaan 6–13 cm, uloimmat suuret suojuslehdet päättyvät keltaiseen piikkiin; ne ovat pitkänomaisia, teräväkärkisiä, väriltään vihreitä, mutta toisinaan myös voimakkaasti ruskeanviolettiin vivahtavia; sisemmät terälehdet ovat väriltään oljenkeltaisia, ja niissä on sinipunaisia suonia; kukkavarren pituus on 10–40 cm (asetuksessa (EY) N:o 1466/2003 sallittu poikkeama) ja keskimääräinen paksuus 1–3,5 cm.

Suojatulla alkuperänimityksellä ”Carciofo Spinoso di Sardegna” on oltava seuraavat ominaisuudet:

Fysikaaliset ominaisuudet: Muoto: pitkänomainen, kartiomainen ja keskimääräisen tiivis pääkukinto; väri: vihreä, toisinaan voimakkaasti ruskeanviolettiin vivahtava; suojuslehtien kärjessä keltaiset piikit; kukkavarren rakenne: sisäosa vain vähän kuitumainen, pehmeä ja syötäväksi kelpaava; syötäväksi kelpaava osa: vähintään 30 % tuoreen kukinnon painosta.

Kemialliset ominaisuudet: hiilihydraattipitoisuus vähintään 2,5 g 100 g:ssa tuoretta tuotetta; polyfenolipitoisuus vähintään 50 mg 100 g:ssa tuoretta tuotetta; natrium: enintään 0,125 g 100 g:ssa tuoretta tuotetta.

Aistinvaraiset ominaisuudet: Tuoksu: voimakkaan ohdakkeinen, kukkainen; rakenne: lihavat mutta samalla alaosastaan mehevän rapeat suojuslehdet; maku: vahva, polyfenolien johdannaisten ja sinariinin aikaansaama tasapainoinen yhdistelmä lievää karvautta ja makeutta; astringoivuus: latva-artisokan luonnollisina ainesosina esiintyvien tanniinien vaikutus tuntuu tuskin lainkaan, koska sitä tasapainottaa runsaiden hiilihydraattien aikaansaama makeuden vaikutelma. Perinteinen tapa nauttia raakana Carciofo Spinoso di Sardegnan kukinto ja kukkavarsi mahdollistaa niiden sisältämien ravintoaineiden tehokkaamman hyödyntämisen. SAN-tunnus voidaan myöntää ainoastaan ekstra- tai I luokkaan kuuluville Carciofo Spinoso di Sardegna -latva-artisokille.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Carciofo Spinoso di Sardegnan kaikkien tuotantovaiheiden on tapahduttava 4 kohdassa tarkoitetulla alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Koska Carciofo Spinoso di Sardegnan kukinnot, kukkavarret ja lehdet menettävät nopeasti tuoreusominaisuutensa, kiiltävyytensä ja nestejännityksensä ja pilaantuvat helposti, perinteinen tapa nauttia tuote raakana edellyttää, että sille tehdään mahdollisimman vähän erilaisia käsittelytoimenpiteitä ja että se pakataan välittömästi sadonkorjuun jälkeen. Tämä auttaa selvästi varmistamaan tuotteen tuoreuden vähentämällä muutoin aiheutuvaa hapettumista ja hikoilua, jotka ovat omiaan heikentämään tuotteen fysikaalisia, kemiallisia ja aistinvaraisia ominaisuuksia.

Carciofo Spinoso di Sardegna saatetaan kulutukseen seuraavissa suljetuissa tai avoimissa ja tunnuksella varustetuissa pakkauksissa:

Suljetut pakkaukset:

— 1–12 kokonaista ja/tai paloiteltua kukintoa sisältävät rasiat;

— elintarvikekäyttöön soveltuvasta materiaalista valmistetut korit, joiden vetoisuus on 500 g – 5 kg;

— puusta, pahvista tai elintarvikekäyttöön soveltuvasta muovista valmistetut 1–60 kukintoa (kukkavarrella tai ilman) sisältävät pakkaukset, joiden koko vastaa pakkaustyypin sisältämien kukintojen lukumäärää.

Avoimet pakkaukset:

— Elintarvikekäyttöön tarkoitetut 1–6 kokonaista kukintoa sisältävät pakkaukset, joissa on nauha, joka osoittaa, ettei sisältöön ole puututtu. Nauha on kiedottu yhden tai useamman (enintään 6 kpl) kukinnon ympäri, ja siinä on esitetty nimityksen tunnus sekä kaikki tuotantoeritelmässä määrätyt tiedot.

Myös muut asiaa koskevassa voimassa olevassa yhteisön lainsäädännössä tuotteen pakkaamiseen soveltuviksi katsovat materiaalit sallitaan. Kunkin pakkauksen on sisällettävä vain samaan kauppaluokkaan kuuluvia Carciofo Spinoso di Sardegna -latva-artisokkia, ja kunkin pakkauksen näkyvissä olevan sisällön on oltava kokonaisuuden kannalta edustava.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksiin kiinnitetyissä etiketeissä on oltava seuraavat tiedot: nimi ”Carciofo Spinoso di Sardegna” DOP (SAN) ja yhteisön tunnus, kauppaluokka ekstra tai I, kokoluokka, kukintojen lukumäärä, kaikki muut voimassa olevassa lainsäädännössä vaaditut tiedot sekä tuotteen tunnus.

Tunnus muodostuu ihmishahmoiseksi tyylitellystä latva-artisokasta: kukinto on kuin hymyilevät kasvot, ja lehdet ovat muuttuneet ystävälliseen tervetuliaistoivotukseen avautuviksi käsivarsiksi. Se viestii, että piikikkäästä ulkonäöstä huolimatta on kyseessä maukas tuote.

SAN-merkintä on tehtävä etikettiin selkein ja lähtemättömin kirjaimin etiketin pohjaväristä täysin poikkeavalla värillä ja siten, että se erottuu selvästi kaikista muista tiedoista, jotka on merkittävä puolta pienemmällä kirjasinkoolla kuin itse SAN. Suojattuun alkuperänimitykseen saa lisätä mitään muita luokituksia, joita ei ole tässä erikseen mainittu, mutta toiminimien ja yksityisten tavaramerkkien käyttö on sallittua, kunhan ne eivät ole luonteeltaan mainostavia tai omiaan johtamaan kuluttajaa harhaan.

4. Maantieteellisen alueen tarkka rajaus

Carciofo Spinoso di Sardegnan viljelyn ja pakkaamisen on tapahduttava seuraavien kuntien alueella sijaitsevilla tuotantoalueilla:

Cagliarin maakunta: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A), Ussana, Uta, Villanovafranca, Villaputzu, Villasimius, Villasor, Villaspeciosa.

Carbonia-Iglesiasin maakunta: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias, Villaperuccio.

Medio Campidanon maakunta: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

Oristanon maakunta: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

Nuoron maakunta: Dorgali, Galtellì, Irgoli, Loculi, Onifai, Orosei, Posada, Siniscola, Torpè.

Ogliastran maakunta: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

Sassarin maakunta: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

Olbia-Tempion maakunta: Badesi, Budoni, San Teodoro.

Edellä mainittu tuotantoalue vastaa Carciofo Spinoso di Sardegnan perinteistä viljelyaluetta. Siellä täyttyvät samalla kertaa kaikki viljelyn kannalta ihanteelliset maaperä- ja ilmastoedellytykset, ja siellä on myös kehittynyt tarvittava kokemus, perinne ja viljelytekninen osaaminen, joiden ansiosta tuote on saanut sille kuuluvat erityisominaisuudet.

5. Yhteys maantieteelliseen alueeseen

Kaikkien 4 kohdassa yksilöityyn tuotantoalueeseen kuuluvien alueiden, joilla viljellään Carciofo Spinoso di Sardegnaa, maaperä on runsaasti fosforia, rautaa, magnesiumia, kalkkia, kaliumia ja orgaanisia aineksia sisältävää tuoretta tulvamaata, jonka pH-arvo on neutraali tai kevyesti alkalinen.

Talven keskilämpötila on 11,3 °C ja kesän noin 24 °C. Hallaa esiintyy äärimmäisen harvoin, ja lumisateet ovat poikkeuksellisia. Sateet jakautuvat hyvin epätasaisesti; eniten sataa talvisin, ja kesällä saadaan tuskin lainkaan sadetta.

Carciofo Spinoso di Sardegnan erityisominaisuuksia ovat vähäinen astringoivuus, karvauden ja makeuden tasapainoisesta yhdistelmästä johtuva miellyttävä maku ja pehmeys, jonka ansiosta sitä voidaan nauttia raakana. Muita ominaisuuksia ovat runsas polyfenolien ja muiden ravintoaineiden pitoisuus sekä erittäin alhainen natrium- ja rautapitoisuus.

Merkittävä ominaisuus on myös kukinnon erityinen muoto; suojuslehdet ovat tiiviisti kiinni toisissaan, mikä estää ulkopuolisten haitallisten aineiden tunkeutumisen ja turvaa siten tuotteen terveellisyyden.

Ominaisuudet, joiden vuoksi Carciofo Spinoso di Sardegnan hyväksymistä SAN-tuotteeksi koskeva hakemus on perusteltu ja jotka erottavat sen muista saman tavaraluokan tuotteista, ovat vähäinen astringoivuus, karvauden ja makeuden tasapainoisesta yhdistelmästä johtuva miellyttävä maku, pehmeys, jonka ansiosta sitä voidaan nauttia raakana, elimistöä puhdistavien ravintoaineiden runsas pitoisuus (virtsanerityksen stimulaatio, maksan detoksikaatio, veren kolesteroliarvojen alentaminen), korkea hiilihydraattipitoisuus sekä tuotteen sisältämät kivennäissuolat, rauta, kalium, fosfori ja erilaiset, erityisesti A-ryhmän vitamiinit.

Nämä erityispiirteet johtuvat tuotteen voimakkaasta yhteydestä saaren ympäristöön, joka suotuisien maaperä- ja ilmasto-olosuhteidensa, pinnanmuodostuksensa ja perinteisten viljelymenetelmiensä ansiosta soveltuu erityisen hyvin tuotteen viljelyyn. Suurin osa latva-artisokan viljelyalueen maaperästä sisältää runsaasti kalkkia, magnesiumia ja kaliumia, mikä on tärkein syy siihen, että kasvi kestää hyvin korkeiden lämpötilojen ja alhaisen suhteellisen kosteuden aiheuttamaa stressiä. Vastaavasti tuore ja syvä, pääosin tulvaperäinen maaperä, johon vesi ei pääse kerääntymään, luo olosuhteet ihanteelliselle kationinvaihtokyvylle, joka mahdollistaa fosforin, raudan, kaliumin ja muiden Carciofo Spinoso di Sardegnan erityisominaisuuksien kehittymiselle olennaisten kivennäisaineiden täydellisen imeytymisen kasviin.

Ilmastotekijät vaikuttavat Carciofo Spinoso di Sardegnan laatuun, koska niiden mukaan määräytyvät kasvin keskeiset toiminnot, kuten yhteyttäminen ja veden ja ravinteiden imeytyminen. Valo on erittäin tärkeä ilmastoon liittyvä tekijä Carciofo Spinoso di Sardegnan laatuominaisuuksien kannalta, ja erityisesti auringonsäteilyn voimakkuus myös talvikuukausien aikana vaikuttaa vararavinnon, kuten maun määräytymiseen olennaisesti vaikuttavien hiilihydraattien kehittymiseen; tästä syystä latva-artisokka soveltuu erinomaisesti nautittavaksi myös raakana. On myös pantava merkille, että auringonsäteily on voimakkuudeltaan samanlainen kaikkialla tuotantoalueella, koska erot pohjoisimpien ja eteläisimpien viljelyalueiden välillä eivät vaikuta kasvin asianmukaiseen kehittymiseen.

Alueen soveltuvuuden lisäksi inhimilliset voimavarat perinteineen, kokemuksineen ja kykyineen auttavat käsin tapahtuvan sadonkorjuun, lajittelun ja kokoluokituksen kautta valikoimaan parhaat latva-artisokat. Varsien katkaiseminen ja ylimääräisten nuppujen poistaminen ovat vaiheita, joista huolehtii paikallinen pitkälle erikoistunut työvoima, ja ne vaikuttavat osaltaan valikoidun tuotteen syntymiseen. Viljelyyn liittyvät tekijät, kuten istutusajankohta ja -tiheys, harkittu kastelu, lannoitus ja taitavasti toteutetut kasvinsuojelutoimet sekä viljelmien käyttöajan rajaaminen 1–3 vuoteen ja siitä johtuva voimakas kasvu, yhdistyvät esimerkillisellä tavalla ja korostavat Carciofo Spinoso di Sardegnan luontaista sopivuutta nautittavaksi raakana.

Historiallisesti latva-artisokan viljely ja erityisesti sen yhteys tuotantoympäristöön ovat peräisin jo foinikialaisajalta, ja vuosisatojen myötä lajin viljelystä on kehittynyt yksi Sardinian ja koko Italian maatalouden tärkeimmistä tuotannonaloista. Ensimmäiset kirjalliset lähteet latva-artisokan esiintymisestä Sardiniassa ovat peräisin jo 1700-luvun jälkipuoliskolta. Sassarilainen aatelismies Andrea Manca dell’Arca tarkasteli vuonna 1780 julkaistussa Sardinian maataloutta käsitelleessä tutkielmassaan Agricoltura di Sardegna myös kardonin ja latva-artisokan levinneisyyttä, lajikkeita, viljelyä ja käyttöä (Cardo e Carciofo. Propagazione. Varietà. Coltivazione. Uso.). Carciofo Spinoso di Sardegnan esiintymisestä 1900-luvun ensimmäisinä vuosikymmeninä kertoo myös Saksan Heidelbergissä vuonna 1921 julkaistu Max Leopold Wagnerin kirjoitus Das ländliche Leben Sardiniens im Spiegel der Sprache. Samaan aikaan alkoi Sardinian maatalouden perusteellinen nykyaikaistaminen, ja myös latva-artisokan tuotannossa siirryttiin kotitarveviljelystä erikoistuneeseen tuotantoon, joka oli suunnattu kansallisille ja kansainvälisille markkinoille. Tuona aikana kauppa kehittyi voimakkaasti, ja Carciofo Spinoso di Sardegnan maine vakiintui. Latva-artisokkaa ei enää markkinoitu Italiassa epämääräisesti nimettömänä, ja tieto siitä, että kyseessä oli Sardiniasta peräisin oleva tuote, merkitsi 1900-luvun alusta lähtien takeita kuluttajien arvostamasta ja tavoittelemasta laadusta ja alkuperästä. Tämä käy ilmi useista eri lähteistä. Tuotteen historiallisen alkuperän myötä kuluttajat ovat aikojen kuluessa tottuneet yhdistämään Carciofo Spinoso di Sardegnan Sardinian saaren imagoon siinä määrin, että termi on siirtynyt yleiskieleen ja Carciofo Spinoso di Sardegna esiintyy ravintoloiden ruokalistoilla, yritysten tuotemerkeissä ja kaupallisissa asiakirjoissa. Tästä syystä on aiheellista virallistaa nimityksen käyttö siten, että vahvistetaan tuotteen ominaisuuksien ja Sardinian alueen välinen kiinteä yhteys ja suojellaan kuluttajia ja tuottajia nimeen liittyviltä mahdollisilta väärinkäytöksiltä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 20. helmikuuta 2015 Italian tasavallan virallisen lehden numerossa 42 ehdotuksen suojatun alkuperänimityksen ”Carciofo Spinoso di Sardegna” eritelmän muutosehdotuksen hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.